**IEPIRKUMA LĪGUMS**

**Par komandējumu un darba braucienu organizēšanas pakalpojumiem**

ID Nr. LTV/2017-53C

Rīgā 2018. gada 31. janvārī

**VSIA “Latvijas Televīzija”**, tās valdes locekļa p.p. Ivara Priedes personā, kurš darbojas saskaņā ar prokūru*,* turpmāk tekstā saukts "PASŪTĪTĀJS", no vienas puses, un

**SIA “Averoja”***,* tās valdes locekles Sanitas Ruginas personā, kurš rīkojas saskaņā ar statūtiem*,* turpmāk tekstā saukts "IZPILDĪTĀJS", no otras puses,

abi kopā un katrs atsevišķi līguma tekstā saukti "PUSES" vai "PUSE", ievērojot centralizētā atklātā konkursa, ar identifikācijas Nr. LTV/2015-53C “Par komandējumu un darba braucienu organizēšanas pakalpojumiem" rezultātu, noslēdz šādu līgumu, turpmāk tekstā saukts "Līgums":

**1. LĪGUMĀ LIETOTIE TERMINI**

**1.1.** Komandējuma dokumenti – visi tie dokumenti, kas nepieciešami PASŪTĪTĀJA darbiniekiem komandējumā vai darba braucienā – attiecīgo transportlīdzekļu biļetes, vīzas un citi dokumenti.

**1.2.** Pasūtījums – PASŪTĪTĀJA dots uzdevums IZPILDĪTĀJAM, veikt LĪGUMĀ noteiktos darbus.

**1.3.** Pakalpojumi – visas tās nepieciešamās darbības, ko IZPILDĪTĀJS veic PASŪTĪTĀJA darbinieku komandējuma vai darba brauciena nodrošināšanai un individuāla rakstura pakalpojumi.

**1.4.** Plāns – IZPILDĪTĀJA iesniegts optimālākais, un PASŪTĪTĀJAM izdevīgākais komandējuma vai darba brauciena maršruta detalizēts apraksts (-ti), kurā (-os) norādītas visas ar komandējumu vai darba braucienu saistītās izmaksas, u.c.

**2. LĪGUMA PRIEKŠMETS**

**2.1.** PASŪTĪTĀJA pilnvarotās personas, kuras norādītas LĪGUMA 10.5. apakšpunktā, saskaņā ar LĪGUMA pielikumā un LĪGUMA 3. punktā noteikto kārtību pasūta, bet IZPILDĪTĀJS veic visas nepieciešamās darbības PASŪTĪTĀJA darbinieku (turpmāk – darbinieku) komandējuma nodrošināšanai un veiksmīgai norisei, kā arī citu PASŪTĪTĀJAM nepieciešamo pakalpojumu nodrošināšanai saskaņā ar LĪGUMU, tai skaitā:

**2.1.1.** aviobiļešu, autobusa biļešu, vilcienu un kuģu/prāmju biļešu rezervēšanu, izrakstīšanu, maiņu, anulēšanu un piegādi, saskaņā ar LĪGUMA un tā pielikuma noteikumiem;

**2.1.2.** Plāna sastādīšanu, ņemot vērā PASŪTĪTĀJA vēlmes;

**2.1.4.** viesnīcu (t.sk. privāto naktsmītņu) rezervēšanu ārzemēs ārvalstu komandējumu vajadzībām un viesnīcu rezervēšanu Latvijā, viesnīcas apstiprinājuma dokumentu sagatavošanu un noformēšanu saskaņā ar LĪGUMA un tā pielikuma noteikumiem;

**2.1.5.** vīzu noformēšanu;

**2.1.6.** autotransporta nomas pakalpojumus Latvijā un ārvalstīs - individuāla rakstura pakalpojums, par kura saturu un citām detaļām jāvienojas ar LĪGUMA 10.5. apakšpunktā norādītajām PASŪTĪTĀJA pilnvarotajām personām;

**2.1.7.** ekskursiju, konferenču un semināru organizēšana PASŪTĪTĀJA ārzemju viesu vajadzībām - individuāla rakstura pakalpojums, par kura saturu un citām detaļām jāvienojas ar LĪGUMA 10.5. apakšpunktā norādītajām PASŪTĪTĀJA pilnvarotajām personām.

**3. PASŪTĪJUMA NOFORMĒŠANAS KĀRTĪBA UN PAKALPOJUMA IZPILDE**

**3.1.** PASŪTĪTĀJA pilnvarotā persona piesaka IZPILDĪTĀJA pilnvarotajai personai Pasūtījumu, kurā norāda personu skaitu, pasākuma norises vietu, datumu un laiku, vai ir nepieciešama viesnīca, vīza, vai ir paredzēta nododamā bagāža u.c. būtisku informāciju.

**3.2.** IZPILDĪTĀJS veic PASŪTĪTĀJA veiktā Pasūtījuma apstrādi un cenu izpēti un ne vēlāk kā 60 (sešdesmit) minūšu laikā standarta situācijās, bet ārkārtas gadījumos, ko norāda PASŪTĪTĀJA pilnvarotā persona, ne vēlāk kā \_\_\_ minūšu laikā no Pasūtījuma veikšanas brīža uz savstarpēji saskaņotu e-pasta adresi nosūta PASŪTĪTĀJAM Plānu. Plānā norāda pasažiera vārdu un uzvārdu, iespējamos vismaz trīs PASŪTĪTĀJAM finansiāli izdevīgākos un optimālākos rezervācijas variantus – maršrutu; izlidošanas vai izbraukšanas datumu un laiku, atgriešanās datumu un laiku, vai paredzēts tiešais reiss vai ar pārsēšanos, aviokompāniju vai attiecīgi citu tiešu pakalpojumu sniedzēju, lidostas nosaukumu un informāciju par izlidošanas/ielidošana termināļiem, ja šāda informācija ir pieejama IZPILDĪTĀJAM, biļešu cenas, biļešu maiņas noteikumus, pasažiera vārda un/vai uzvārda maiņas noteikumus, biļešu izpirkšanas, anulēšanas un nodošanas noteikumus, maksu par nododamo bagāžu, iespējamos viesnīcu variantus un cenas u.c. būtisku informāciju.

**3.3.** Ja PASŪTĪTĀJA pilnvarotā persona, saņemot Plānu, konstatē tā neatbilstību Pasūtījumam, LĪGUMA un tā pielikuma noteikumiem vai Latvijas Republikas normatīvajos aktos noteiktajām prasībām, vai tas ir PASŪTĪTĀJAM finansiāli neizdevīgs, PASŪTĪTĀJA pilnvarotā persona noraida Plānu un nosūta IZPILDĪTĀJA pilnvarotajai personai pretenziju, kurā pieprasa  IZPILDĪTĀJAM piedāvāt Plānu, kas atbilst Pasūtījumam, LĪGUMA un tā pielikuma noteikumiem, Latvijas Republikas normatīvajos aktos noteiktajām prasībām un ir PASŪTĪTĀJAM finansiāli izdevīgs. Plāna atbilstības gadījumā PASŪTĪTĀJA pilnvarotā persona to akceptē.

**3.4.** IZPILDĪTĀJS par saviem līdzekļiem piegādā (elektroniski un/vai ar kurjera starpniecību) Komandējuma dokumentus tai PASŪTĪTĀJA pilnvarotajai personai, kura ir veikusi attiecīgo Pasūtījumu uz adresi Zaķusalas krastmala 33, Rīga, Latvija vai citā LĪGUMA 10.5. apakšpunktā minētās PASŪTĪTĀJA pilnvarotās personas norādītajā vietā ne vēlāk kā 1 (vienas) darba dienas pirms biļetē norādītā izlidošanas/izbraukšanas datuma. Ārkārtas gadījumos, ko norāda PASŪTĪTĀJA pilnvarotā persona, IZPILDĪTĀJAM jāpiegādā Komandējuma dokumenti 1 (vienas) stundas laikā no Plāna akcepta saņemšanas brīža.

**3.5.** LĪGUMA 10.5.apakšpunktā noteiktā PASŪTĪTĀJA pilnvarotā persona, saņemot Komandējuma dokumentus (biļetes, viesnīcu apstiprinājumu-rēķinus (vaučerus), u.c.), pārliecinās un apstiprina IZPILDĪTĀJAM to atbilstību pieteiktajam Pasūtījumam, Līguma noteikumiem un piegādes termiņiem.

**3.6.** PASŪTĪTĀJAM ir tiesības mainīt un sūtīt atpakaļ visa veida transporta biļetes, viesnīcas rezervācijas apstiprinājumus-rēķinus (vaučerus), u.c. dokumentus jebkurā brīdī bez Pakalpojuma maksas atbilstoši tiešo pakalpojumu sniedzēju noteikumiem.

**3.7.** Komandējuma atcelšanas gadījumā, IZPILDĪTĀJS bez pakalpojuma maksas, organizē PASŪTĪTĀJA iztērēto līdzekļu atmaksu atbilstoši attiecīgo pakalpojumu sniedzēju nosacījumiem 10 (desmit) darba dienu laikā (ja šādas iespējas ir paredzētas).

**3.8.** IZPILDĪTĀJS nodrošina diennakts informatīvo tālruni steidzamu jautājumu risināšanai un/vai neatliekamas informācijas saņemšanai, saskaņā ar LĪGUMA pielikumā noteikto un tālruņa numuru norāda transportlīdzekļa biļetē. Informācijas sniegšana notiek latviešu valodā.

**3.9.** IZPILDĪTĀJS LĪGUMA 2.1. apakšpunktā minēto Pakalpojumu sniegšanā izmanto elektroniskās rezervēšanas sistēmas (piemēram, Amadeus vai tml.).

**3.10.** IZPILDĪTĀJS nodrošina piekļuvi speciāli korporatīvajiem klientiem izstrādātai *on-line* rezervēšanas sistēmai ar LĪGUMA pielikumā noteiktajiem nosacījumiem.

**4. PUŠU PIENĀKUMI**

**4.1.** IZPILDĪTĀJS nodrošina biļešu rezervēšanu un citu Līguma 2.1. apakšpunktā minēto darbību veikšanu, ievērojot šādas prasības:

**4.1.1.** IZPILDĪTĀJS nodrošina Pakalpojumu sniegšanu visā pasaulē. Lidojumus ar galamērķi Eiropā iespēju robežās nodrošina ar ne vairāk kā vienu pārsēšanos, ar galamērķi ārpus Eiropas – ar ne vairāk kā divām pārsēšanās reizēm;

**4.1.2.** IZPILDĪTĀJS piedāvā visu aviokompāniju - Starptautiskās gaisa transporta asociācijas (IATA) biedru, kā arī arī zemo izmaksu aviokompāniju pakalpojumus;

**4.1.3.** Visu transportlīdzekļu biļešu cenām ir jāatbilst tiešā pakalpojuma sniedzēja noteiktajām biļešu cenām biļešu rezervēšanas un izpirkšanas brīdī neatkarīgi no Pasūtījuma iesniegšanas laika;

**4.1.4.** IZPILDĪTĀJS, bez pakalpojuma maksas, nodrošina biļešu maršruta, izlidošanas/izbraukšanas vai atgriešanās datumu un laiku, pasažiera vārda un/vai uzvārda maiņas, biļešu anulēšanas un nodošanas iespējas pirms un pēc biļešu izpirkšanas atbilstoši tiešo pakalpojumu sniedzēju noteikumiem (ja tajos šādas iespējas ir paredzētas);

**4.1.5.** IZPILDĪTĀJS iespējami īsā laikā, bet ne vēlāk kā 60 minūšu laikā kopš saņemta informācija no tiešā pakalpojumu sniedzēja, informē PASŪTĪTĀJU par izmaiņām lidojumu vai braucienu grafikos, tai skaitā par aviokompāniju veiktajām izmaiņām avioreisu izlidošanas/atgriešanās laikos, reisu atcelšanu, kā arī par laika apstākļiem, streikiem, krīzes situācijām un citiem faktoriem, kas var ietekmēt pasažiera drošu nokļūšanu galamērķī. Nepieciešamības gadījumā IZPILDĪTĀJS pārplāno braucienu (komandējumu), mainot/atceļot biļešu rezervācijas un piedāvājot PASŪTĪTĀJA darbiniekam nokļūt galamērķī ar citiem transporta veidiem;

**4.1.6.** Biļetes jānodrošina ekonomiskajā klasē vai tai pielīdzināmā klasē. IZPILDĪTĀJS nodrošina biļešu rezervācijas gan par publiski pieejamām, gan korporatīvajām cenām.

**4.1.7.** Biļešu cenā jābūt iekļautiem visiem normatīvajos aktos paredzētajiem nodokļiem un nodevām, kā arī iespējamām atlaidēm un IZPILDĪTĀJAM pieejamiem atvieglojumiem.

**4.1.8.** IZPILDĪTĀJAM jānodrošina PASŪTĪTĀJAM iespēja savietot dažādus transporta veidus galamērķa sasniegšanai.

**4.1.9.** Aviobiļetes jānodrošina lidošanai ekonomiskajā klasē, bet atsevišķos gadījumos, iepriekš saskaņojot ar PASŪTĪTĀJU – biznesa klasē. Aviobiļešu nodrošināšana biznesa klasē ir pieļaujama tikai ar PASŪTĪTĀJA pilnvarotās personas iepriekšēju rakstisku (nosūtot e-pasta vēstuli) piekrišanu pie nosacījuma, ka nav iespējams nodrošināt aviobiļetes ekonomiskajā klasē vai, ja PASŪTĪTĀJA pilnvarotā persona ir tieši pasūtījusi lidošanu biznesa klasē.

**4.1.10.** IZPILDĪTĀJS pēc PASŪTĪTĀJA pilnvarotās personas pieprasījuma nodrošina iespēju PASŪTĪTĀJA pilnvarotajai personai iepazīties ar informāciju par komandējumā iesaistītajiem sabiedriskā transportlīdzekļiem, lidostām un citu ar braucienu saistīto informāciju;

**4.1.11.** IZPILDĪTĀJS pēc PASŪTĪTĀJA pilnvarotās personas pieprasījuma iesniedz PASŪTĪTĀJAM elektroniskās rezervēšanas sistēmas izdrukas, kas nodrošina PASŪTĪTĀJAM iespēju pārliecināties par IZPILDĪTĀJA piedāvāto biļešu un viesnīcu cenu atbilstību tiešo pakalpojumu sniedzēju noteiktajām cenām, ietverot iespējamās atlaides un IZPILDĪTĀJAM pieejamos atvieglojumus;

**4.1.12.** IZPILDĪTĀJS paziņo PASŪTĪTĀJAM par noslēgtajiem priekšrocību līgumiem ar tiešajiem pakalpojumu sniedzējiem (ja tādi ir) un, sniedzot Pakalpojumus, nodrošina PASŪTĪTĀJAM visas tās priekšrocības, cenu atlaides un izdevīgākos nosacījumus, kas IZPILDĪTĀJAM ir pieejami saskaņā ar šiem IZPILDĪTĀJA noslēgtajiem līgumiem.

**4.2.** IZPILDĪTĀJS nodrošina viesnīcu (naktsmītnes) rezervēšanu Latvijā un ārvalstīs, ievērojot šādas prasības:

**4.2.1.** IZPILDĪTĀJS veic viesnīcas (naktsmītnes) meklēšanu un rezervāciju atbilstoši PASŪTĪTĀJA pilnvarotās personas norādītajam personu skaitam un nosacījumiem;

**4.2.2.** IZPILDĪTĀJS piemēro tiešā pakalpojumu sniedzēja piešķirtās atlaides un IZPILDĪTĀJAM pieejamos atvieglojumus;

**4.2.3.** Viesnīcas (naktsmītnes) pakalpojumu izmaksām ir jāatbilst tiešā pakalpojuma sniedzēja cenām un Ministru kabineta 2010. gada 12. oktobra noteikumos Nr. 969 “Kārtība, kādā atlīdzināmi ar komandējumiem saistītie izdevumi” noteiktajām normām, ja vien PASŪTĪTĀJS nav norādījis citādi;

**4.2.4.** Rezervētajām viesnīcām (naktsmītnēm) ir jāatbilst augsta līmeņa sanitārajām un kvalitātes prasībām;

**4.2.5.** IZPILDĪTĀJS piedāvā PASŪTĪTĀJA norādīto personu izmitināšanu viesnīcā (naktsmītnē), kas atrodas maksimāli tuvu komandējuma galamērķim vai arī tai ir jābūt ērtai sabiedriskā transporta satiksmei no viesnīcas (naktsmītnes) līdz pasākuma vietai. Lai PASŪTĪTĀJS varētu izvēlēties lētāko un izdevīgāko viesnīcu (naktsmītni), IZPILDĪTĀJAM jāpiedāvā vismaz 3 (trīs) viesnīcu (naktsmītņu) piedāvājumi vienā komandējuma vietā.

**4.2.6.** IZPILDĪTĀJS pēc PASŪTĪTĀJA pieprasījuma garantē rezervāciju ar saviem norēķinu līdzekļiem, izsniedzot PASŪTĪTĀJAM viesnīcas (naktsmītnei) rezervācijas apstiprinājumu-rēķinu (vaučeri), ja vien IZPILDĪTĀJS un PASŪTĪTĀJS nav vienojušies citādi.

**4.2.7.** IZPILDĪTĀJA pilnvarotā persona nosūta PASŪTĪTĀJA pilnvarotajai personai e-pasta vēstuli ar viesnīcas (naktsmītnes) rezervācijas apstiprinājumu-rēķinu (vaučeri), kur norādīta šāda informācija; PASŪTĪTĀJA norādītās personas vārds un uzvārds; viesnīcas (naktsmītnes) nosaukums un adrese; rezervācijas sākuma un beigu datumi; rezervācijā iekļauti pakalpojumi, rezervācijas izpirkšanas datums, laiks un maksa.

**4.2.8.** Viesnīcas (naktsmītnes) rezervācijai jābūt anulējamai un maināmai (tai skaitā PASŪTĪTĀJA darbinieka vārda un uzvārda maiņa) bez soda sankcijām, ja rezervācija tiek anulēta vai mainīta vismaz 24 (divdesmit četras) stundas pirms plānotā ierašanās datuma, atbilstoši tiešā pakalpojumu sniedzēja noteikumiem.

**4.2.9.** Viesnīcas (naktsmītnes) rezervācijas cenā jābūt iekļautām brokastīm, visiem nodokļiem un nodevām, un bezvadu interneta pieslēgumam ar minimālo garantēto ātrumu 10 Mbit/s bez datu apjoma ierobežojuma, ja vien PASŪTĪTĀJS nav norādījis citādi. IZPILDĪTĀJAM jāinformē PASŪTĪTĀJA pilnvarotā persona par to, ka rezervācijā nav iespējams iekļaut brokastis, nodokļus vai nodevas, vai bezvadu interneta pieslēgumu ar minimālo garantēto ātrumu 10 Mbit/s bez datu apjoma ierobežojuma.

**4.2.10.** Nepieciešamības gadījumā pretendents nodrošina viesnīcas rezervēšanu Latvijā, t.sk. lai nodrošinātu pasūtītāja ārvalstu viesu uzņemšanu un izmitināšanu Latvijā.

**4.3.**  IZPILDĪTĀJS nodrošina vīzu noformēšanu, ievērojot šādas prasības:

**4.3.1.** IZPILDĪTĀJS informē PASŪTĪTĀJA pārstāvi par vīzas (tai skaitā tranzītvīzas) nepieciešamību konkrētajā valstī un nodrošina vīzas saņemšanu ne vēlāk kā 24 (divdesmit četras) stundas pirms ceļojuma (komandējuma) sākuma;

**4.3.2.** IZPILDĪTĀJS nav atbildīgs par vīzas noformēšanu, ja attiecīgās valsts amatpersonas atsaka vīzu PASŪTĪTĀJA darbiniekam;

**4.3.3.** PASŪTĪTĀJS maksā par vīzu saskaņā ar attiecīgās valsts noteikto maksu, kā arī veic samaksu par dokumentu nosūtīšanu pa pastu, ja valsts vēstniecība/konsulārā daļa atrodas ārpus Latvijas.

**4.4.** Citi IZPILDĪTĀJA pienākumi:

**4.4.1.** IZPILDĪTĀJS bez maksas iespēju robežās nodrošina PASŪTĪTĀJA pilnvaroto personu apmācīšanu komandējumu plānošanas iespēju jautājumos;

**4.4.2.** IZPILDĪTĀJS nodrošina optimālākā un PASŪTĪTĀJAM finansiāli izdevīgākā komandējuma maršruta izstrādi pēc PASŪTĪTĀJA Pasūtījuma;

**4.4.3.** IZPILDĪTĀJS līdz kārtējā mēneša 15. (piecpadsmitajam) datumam bez maksas rakstiski sagatavo un iesniedz PASŪTĪTĀJAM statistiku par iepriekšējā kalendārajā mēnesī PASŪTĪTĀJA komandējuma nodrošināšanai izlietotajiem finanšu līdzekļiem. Pēc PASŪTĪTĀJA pilnvarotās personas atsevišķa pieprasījuma IZPILDĪTĀJS iesniedz minēto pārskatu biežāk;

**4.4.4.** IZPILDĪTĀJS pēc PASŪTĪTĀJA pilnvarotās personas pieprasījuma sagatavot un iesniedz PASŪTĪTĀJAM detalizētu pārskatu par visiem Līguma darbības ietvaros PASŪTĪTĀJA komandējumiem un/vai darba braucieniem, kā arī citiem pakalpojumiem, kurus Līguma ietvaros PASŪTĪTĀJAM ir organizējis IZPILDĪTĀJS;

4.4.5. IZPILDĪTĀJS glabā, izmanto un apstrādā PASŪTĪTĀJA un ar to tieši saistīto personu (piemēram, darbinieku) personas datus saskaņā ar tiesību aktiem, kas regulē fizisko personu datu aizsardzību, lai, izpildītu Līgumā noteikto pakalpojumu.

**4.5.** PASŪTĪTĀJA pienākumi:

**4.5.1.** PASŪTĪTĀJA pilnvarotā persona vismaz 24 (divdesmit četras) stundas pirms komandējuma sākuma informē IZPILDĪTĀJA pilnvaroto personu par komandējuma anulāciju, izmaiņām attiecībā uz izbraukšanas datumiem, personām, to skaitu un citām izmaiņām, ja PUŠU pilnvarotās personas nav vienojušās par citu paziņošanas termiņu;

**4.5.2.** PASŪTĪTĀJS paziņo IZPILDĪTĀJAM, ja PASŪTĪTĀJAM ir noslēgti priekšrocību līgumi ar tiešajiem pakalpojuma sniedzējiem;

**4.5.3.** PASŪTĪTĀJS veic maksājumus par saņemtajiem Pakalpojumiem saskaņā ar LĪGUMA un tā pielikuma noteikumiem.

**5. LĪGUMA SUMMA UN NORĒĶINU KĀRTĪBA**

**5.1.** Līguma kopējā summa ir **750 000,00 EUR** (septiņi simti piecdesmit tūkstoši *euro* un 0 centi) bez pievienotās vērtības nodokļa (turpmāk – PVN). PVN tiek aprēķināts un maksāts papildus atbilstoši spēkā esošajai nodokļa likmei.

**5.2.** IZPILDĪTĀJS sniedz PASŪTĪTĀJAM Pakalpojumus par maksu, ko veido:

**5.2.1.** Aviobiļešu un/vai citu transportlīdzekļu biļešu tiešo pakalpojumu sniedzēju noteiktās cenas, piemērojot iespējamās atlaides, IZPILDĪTĀJAM pieejamos atvieglojumus un citu Līguma 2.1.apakšpunktā noteikto Pakalpojumu izmaksas;

**5.2.2.** LĪGUMA pielikumā noteiktās starpniecības pakalpojumu maksas.

**5.3.** LĪGUMA pielikumā noteiktajās starpniecības pakalpojumu maksās ir ietvertas visas izmaksas, kas saistītas ar Pakalpojumu sniegšanu, muitas maksājumiem, nodokļiem (izņemot PVN), nodevām, nepieciešamo atļauju saņemšanu no trešajām personām, transportu un citas izmaksas, kas nepieciešamas Līguma pilnīgai un kvalitatīvai izpildei.

**5.4.** IZPILDĪTĀJS kopā ar Komandējuma dokumentiem vai pēc cita Līguma 2.1. apakšpunktā minēta pakalpojuma sniegšanas reizes elektroniski PDF formātā sagatavoto rēķinu par iesniedzamiem Komandējuma dokumentiem vai sniegtajiem citiem Līguma 2.1. apakšpunktā minētajiem pakalpojumiem nosūta uz tās PASŪTĪTĀJA pilnvarotās personas e-pasta adresi, kura pieteikusi Pasūtījumu. Vienlaikus rēķinu nosūta arī uz PASŪTĪTĀJA e-pastu: rekini@ltv.lv.

**5.5.** Katra konkrētā Pakalpojuma sniegšana ir jāapstiprina ar Pušu pilnvaroto personu parakstītu Pakalpojuma pieņemšanas-nodošanas aktu.

**5.6.** Samaksu par saņemtajiem Komandējuma dokumentiem vai saņemtajiem citiem Līguma 2.1. apakšpunktā minētajiem pakalpojumiem PASŪTĪTĀJS veic 15 (piecpadsmit) darba dienu laikā pēc Pušu pilnvaroto personu Pakalpojumu sniegšanu apstiprinošā aktā parakstīšanas un IZPILDĪTĀJA rēķina saņemšanas, maksājumu pārskaitot uz IZPILDĪTĀJA norēķinu kontu bankā.

**5.7.** Līgumā paredzētie maksājumi skaitās veikti no dienas, kad attiecīgais naudas pārvedums ir veikts no PASŪTĪTĀJA bankas konta, saskaņā ar PASŪTĪTĀJA izsniegtu izziņu vai konta izrakstu.

**5.8.** Pasūtītājs pasūta Līgumā noteiktos Pakalpojumus pēc savas nepieciešamības, Pasūtītājam nav pienākuma iztērēt Pakalpojumu pasūtīšanai visu Līguma kopējo summu.

**6. PUŠU ATBILDĪBA**

**6.1.** IZPILDĪTĀJA atbildība:

**6.1.1.** Par attiecīgā LĪGUMA 3.2. apakšpunktā paredzētā termiņa neievērošanu, kā dēļ nav bijis iespējams PASŪTĪTĀJA darbiniekam/iem doties komandējumā paredzētajā laikā, PASŪTĪTĀJAM ir tiesības prasīt no IZPILDĪTĀJA līgumsodu 100% (simts procentu) apmērā no PASŪTĪTĀJA Plānā akceptētās komandējuma izmaksu summas;

**6.1.2**. Par LĪGUMA 3.4. apakšpunktā paredzētā termiņa neievērošanu, kā dēļ nav bijis iespējams PASŪTĪTĀJA darbiniekam/-iem doties komandējumā paredzētajā laikā, PASŪTĪTĀJAM ir tiesības prasīt no IZPILDĪTĀJA līgumsodu 100% (simts procentu) apmērā no PASŪTĪTĀJA Plānā akceptētās komandējuma izmaksu summas;

**6.1.3.** Gadījumā, ja IZPILDĪTĀJS neievēro attiecīgo tam LĪGUMA 3.2. apakšpunktā noteikto termiņu, PASŪTĪTĀJAM ir tiesības prasīt no IZPILDĪTĀJA līgumsodu 35,00 EUR (trīsdesmit pieci *euro* un 00 centi) apmērā par katru tādu pārkāpumu;

**6.1.4.** Gadījumā, ja IZPILDĪTĀJS neievēro tam LĪGUMA 3.4. apakšpunktā noteikto termiņus, PASŪTĪTĀJAM ir tiesības prasīt no IZPILDĪTĀJA līgumsodu 35,00 EUR (trīsdesmit pieci *euro* un 00 centi) apmērā par katru tādu pārkāpumu.

**6.1.5.** Par nekvalitatīvu akceptētā Plāna izpildi (nepārdomāts komandējuma grafiks u.c.), kā rezultātā PASŪTĪTĀJAM radušās neērtības, PASŪTĪTĀJAM ir tiesības pieprasīt no IZPILDĪTĀJA līgumsodu 5% (piecu procentu) apmērā no kopējās attiecīgā komandējuma izmaksu summas;

6.1.6. Ja PASŪTĪTĀJS divas reizes 30 (trīsdesmit) dienu periodā konstatē, ka saviem spēkiem PASŪTĪTĀJAM ir iespējams atrast lētāku pakalpojumu, kas identisks tam pakalpojumam, ko PASŪTĪTĀJAM ir piedāvājis IZPILDĪTĀJS (identisks lidojums, identiska uzturēšanās tādā pašā naktsmītnē, tajā pašā vietā un tajos pašos datumos u.c.) tad PASŪTĪTĀJAM ir tiesības pieprasīt no IZPILDĪTĀJA līgumsodu 10% (desmit procentu) apmērā no IZPILDĪTĀJA rēķina, kas sagatavots par pakalpojumu, kuru PASŪTĪTĀJAS ir konstatējis kā dārgāku par paša spēkiem atrasto, otrajā reizē 30 (trīsdesmit) dienu periodā.

**6.1.6.** IZPILDĪTĀJS ir atbildīgs par LĪGUMĀ minēto Pakalpojumu savlaicīgu izpildi un par zaudējumiem, kuri ir radušies PASŪTĪTĀJAM un/vai PASŪTĪTĀJA darbiniekiem IZPILDĪTĀJA vai tā darbinieku pienākumu neizpildes vai nepienācīgas izpildes dēļ;

**6.1.7.** PASŪTĪTĀJAM ir tiesības vienpusēji ieturēt Līgumā noteiktos līgumsodus no Izpildītājam izmaksājamām summām, vai arī IZPILDĪTĀJAM tas ir jāsamaksā 10 (desmit) darbadienu laikā no PASŪTĪTĀJA rēķina saņemšanas dienas.

**6.2.** PASŪTĪTĀJA atbildība:

**6.2.1.** Ja PASŪTĪTĀJS savlaicīgi neveic ar LĪGUMU saistītos maksājumus, IZPILDĪTĀJAM ir tiesības prasīt PASŪTĪTĀJAM maksāt nokavējuma procentus no attiecīgās savlaicīgi nesamaksātās rēķina summas, aprēķinot nokavējuma procentus pēc likumiskās gada procentu likmes apmēra, kas noteikta saskaņā ar Civillikuma 1765. panta otro daļu, proporcionāli kavējuma dienu skaitam;

**6.2.2.** Komandējuma izdevumus, kuri rodas no PUSĒM neatkarīgu apstākļu dēļ, novirzoties no iepriekš apstiprinātā Plāna vai arī komandējumam nenotiekot vispār, sedz PASŪTĪTĀJS. Ja PASŪTĪTĀJA pilnvarotā persona Līguma 4.5.1. apakšpunktā norādītajā gadījumā nav savlaicīgi brīdinājusi IZPILDĪTĀJU par ceļojuma (komandējuma) atcelšanas nepieciešamību, nepieciešamību mainīt brauciena datumu vai biļetē norādītās personas vārdu un/vai uzvārdu, visus komandējuma izdevumus, kas rodas šo izmaiņu rezultātā, sedz PASŪTĪTĀJS.

**6.3.** Līgumsoda un nokavējuma procentu samaksa neatbrīvo PUSES no pārējo saistību izpildes un netiek ieskaitīta zaudējumu atlīdzībā.

**6.4.** PUSĒM saskaņā ar Latvijas Republikas Civillikumu ir pienākums atlīdzināt otrai PUSEI nodarītos zaudējumus, ja tādi ir radušies PUSES prettiesiskas (neatļautas) rīcības rezultātā un ir konstatēts un dokumentāli pamatoti pierādīts zaudējumu esamības fakts un zaudējumu apmērs, kā arī cēloniskais sakars starp prettiesisko (neatļauto) rīcību un nodarītajiem zaudējumiem. PUSES nav atbildīgas par nejaušu zaudējumu atlīdzināšanu.

* 1. Ikviena no PUSĒM ir atbildīga par tās piesaistīto trešo personu nodarītajiem zaudējumiem vai šajā Līgumā paredzēto saistību nepienācīgu izpildi.
	2. IZPILDĪTĀJS garantē, ka Pakalpojuma sniegšanu veiks kvalificēti darbinieki un tās tiks ikreiz sniegts Līgumā noteiktajos termiņos un kārtībā.
	3. Ja vienas PUSES vainas vai neuzmanības dēļ ir kļuvusi apgrūtināta otras PUSES saistību izpilde, tad cietusī PUSE neatbild par savu apgrūtināto saistību pienācīgu izpildi.

**7. LĪGUMA DARBĪBAS TERMIŅŠ**

**7.1.** LĪGUMS stājas spēkā ar tā abpusējas parakstīšanas dienu un ir spēkā līdz brīdim, kamēr PUSES ir izpildījušas savas saistības. LĪGUMA parakstīšanas datums ir norādīts LĪGUMA pirmās lapas augšējā labajā stūrī.

**7.2.** PASŪTĪTĀJS pasūta LĪGUMĀ noteikto Pakalpojumu, līdz PASŪTĪTĀJS ir izlietojis LĪGUMA ­­5.1. apakšpunktā noteikto LĪGUMA kopējo summu vai līdz būs pagājuši 36 (trīsdesmit seši) mēneši no Līguma parakstīšanas dienas (atkarībā no tā, kurš no nosacījumiem iestājas pirmais).

**7.3.** Katrai PUSEI ir tiesības vienpusēji izbeigt LĪGUMA darbību 60 (sešdesmit) dienas iepriekš rakstiski paziņojot par to otrai PUSEI.

**8. PASŪTĪJUMU NEIZPAUŽAMĪBA**

**8.1.** IZPILDĪTĀJAM jānodrošina visas dokumentācijas par PASŪTĪTĀJA veiktajiem Pasūtījumiem un to izpildes gaitu saglabāšana un nepieejamība trešajām personām.

**8.2.** PUSES apņemas neizpaust finansiālu un citu informāciju, kas tām kļuvusi zināma Līguma izpildes rezultātā. Šādas informācijas izpaušana trešajām personām vai publicēšana ir atļauta tikai PUSĒM savstarpēji rakstiski vienojoties vai normatīvajos aktos paredzētajos gadījumos.

**8.3.** Līgumā noteiktais informācijas neizpaužamības pienākums spēkā neierobežotu laiku un paliek spēkā arī tad, ja Puse vienpusēji izbeidz Līgumu vai ja Līgums izbeidzas citādi.

**9. NEPĀRVARAMA VARA**

**9.1.** PUSE tiek atbrīvota no atbildības par pilnīgu vai daļēju Līgumā paredzēto saistību neizpildi, ja šāda neizpilde ir notikusi pēc Līguma parakstīšanas dienas nepārvaramas varas iestāšanās rezultātā kā posts vai nelaime, kuru nebija iespējams ne paredzēt, ne novērst. Šāda nepārvaramā vara ietver sevī notikumus, kuri iziet ārpus PUŠU kontroles un atbildības (dabas katastrofas, ūdens plūdi, uguns nelaime, zemestrīce un citas stihiskas nelaimes, kā arī karš un karadarbība).

**9.2.** PUSEI, kas nokļuvusi nepārvaramas varas apstākļos, bez kavēšanās jāinformē par to otra PUSE rakstiski 3 (trīs) darba dienu laikā pēc nepārvaramas varas iestāšanās un ziņojumam, ja tas ir iespējams, jāpievieno izziņa, kuru izsniegušas kompetentas iestādes un kura satur minēto apstākļu apstiprinājumu un raksturojumu.

**9.3.** Ja minēto apstākļu dēļ Līgums nedarbojas ilgāk par 3 (trīs) mēnešiem, katrai PUSEI ir tiesības atteikties no Līguma izpildes, par to rakstveidā brīdinot otru PUSI vismaz 15 (piecpadsmit) dienas iepriekš. Šajā gadījumā neviena LĪGUMA PUSE nevar prasīt atlīdzināt zaudējumus, kas radušies Līguma izbeigšanas rezultātā.

**9.4.** Par nepārvaramu varu netiek uzskatīti programmatūras vai tehnikas defekti, sakaru traucējumi (ja vien minētās problēmas tieši neizriet no nepārvaramās varas), darba strīdi vai streiki.

**10. CITI NOTEIKUMI**

**10.1.** IZPILDĪTĀJS norīko 2 (divus) darbiniekus, kuri ir pilnvaroti un tieši atbildīgi par Pasūtījumu izpildi un norēķiniem (IZPILDĪTĀJA pilnvarotās personas): korporatīvo klientu konsultante Inga Kovaļonoka*,* tālrunis 67517444, mob. tālr. 29713911, fakss 67517443, e-pasts: inga.kovalonoka@averoja.lv un korporatīvo klientu konsultante Aija Zlēmete, tālrunis 67517440, mob. tālr. 25622826, e-pasts: aija.zlemete@averoja.lv.

**10.2.** IZPILDĪTĀJS ir tiesīgs nomainīt kādu no Līguma 10.1. apakšpunktā norādītajām IZPILDĪTĀJA pilnvarotajām personām vai piesaistīt jaunu IZPILDĪTĀJA pilnvaroto personu, kam ir vismaz 1 (viena) gada pieredze korporatīvo klientu apkalpošanā, elektroniski saskaņojot to ar Līguma 10.5. apakšpunktā minētajam PASŪTĪTĀJA pilnvarotajām personām, ievērojot Publisko iepirkuma likuma 62. panta noteikumus.

**10.3.** Pasūtījumu pieteikšanai, Plāna akceptēšanai vai noraidīšanai, pretenziju iesniegšanai un citu ar Līguma izpildi saistīto jautājumu risināšanai IZPILDĪTĀJS nodrošina tālruņa līniju un e-pasta adresi, ko PASŪTĪTĀJS bez traucējumiem var izmantot darbdienās no plkst. 8.00-18.00, kā arī vismaz divus 24 (divdesmit četru) stundu palīdzības mobilo tālruņu numurus, kurus PASŪTĪTĀJS bez traucējumiem var izmantot ārpus darba laika un brīvdienās:

**10.3.1.** tālrunis (darbdienās no plkst. 8.00-18.00): 67517444, 67517440;

**10.3.2.** e-pasta adrese (darbdienās no plkst. 8.00-18.00): ltv@averoja.lv;

**10.3.3.** 24 (divdesmit četru) stundu palīdzības mobilie tālruņi (ārpus darba laika un brīvdienās): +371 28818886. IZPILDĪTĀJS nodrošina informācijas sniegšanu latviešu valodā.

**10.4.** Pasūtījuma pieteikšanas laiks tiek fiksēts uz PASŪTĪTĀJA faksa atskaites vai elektroniskā pasta atskaites par piegādāto e-pastu (piegāde uz adresāta serveri) izdrukas, kas kļūst par Līguma neatņemamu sastāvdaļu un, pamatojoties uz kuru, var tikt piemērotas soda sankcijas attiecībā pret IZPILDĪTĀJU.

**10.5.** PASŪTĪTĀJS nozīmē sekojošus darbiniekus, kuri ir pilnvaroti un tieši atbildīgi par Pakalpojumu pasūtīšanu un iegādi (PASŪTĪTĀJA pilnvarotās personas): Sekretariāta vadītāju Ingu Kronbergu (tālr. 67200313, mob. tālr. 29712318, fakss 67200025, e-pasts: inga.kronberga@ltv.lv) vai Personāla daļas juristi Inesi Liepiņu (tālr. 67200748, fakss 67200025, e-pasts: inese.liepina@ltv.lv). Pēc Līguma spēkā stāšanās PASŪTĪTĀJS papildus ar rakstiskām vēstulēm pēc nepieciešamības informēs IZPILDĪTĀJU par citiem PASŪTĪTĀJA darbiniekiem, kas līdztekus minētajiem būs tiesīgi veikt Pakalpojumu pasūtīšanu un iegādi.

**10.6.** Kādam no Līguma noteikumiem zaudējot spēku normatīvo aktu grozījumu gadījumā, Līgums nezaudē spēku tā pārējos punktos, un šajā gadījumā PUŠU pienākums ir piemērot Līgumu atbilstoši spēkā esošajiem normatīvajiem aktiem.

**10.7.** Ja kādai no PUSĒM tiek mainīts juridiskais statuss, PUŠU amatpersonu paraksta tiesības, īpašnieki vai vadītāji, vai kādi Līgumā minētie PUŠU rekvizīti, telefona, faksa numuri, adreses u.c., tad tā 3 (trīs) dienu rakstiski paziņo par to otrai PUSEI. Ja PUSE neizpilda šī apakšpunkta noteikumus, uzskatāms, ka otra PUSE ir pilnībā izpildījusi savas saistības, lietojot Līgumā esošo informāciju par otru PUSI. Šajā apakšpunktā minētie nosacījumi attiecas arī uz Līgumā minētajām PUŠU pilnvarotajām personām un to rekvizītiem.

**10.8.** PUŠU reorganizācija vai to vadītāju maiņa nevar būt par pamatu Līguma pārtraukšanai vai izbeigšanai. Gadījumā, ja kāda no PUSĒM tiek reorganizēta, Līgums paliek spēka, un tā noteikumi ir saistoši PUŠU tiesību pārņēmējam.

**10.9.** Strīdus, kas var rasties Līguma izpildes rezultātā vai sakarā ar Līgumu, PUSES risina savstarpējo pārrunu ceļā. Ja vienošanās netiek panākta, tad strīds tiek risināts tiesā Latvijas Republikas normatīvajos aktos paredzētajā kārtībā.

**10.10.** Par Līguma grozījumiem un papildinājumiem, ievērojot Publisko iepirkumu likuma 61. panta noteikumus, PUSES vienojas rakstiski. Rakstiskās vienošanās pievienojamas Līgumam, un tās kļūst par Līguma neatņemamām sastāvdaļām.

**10.11**. Puses var veikt šādus būtiskus Līguma grozījumus – precizēt Pakalpojuma sniegšanas termiņus un tehnisko specifikāciju, ja šādu grozījumu nepieciešamību pamato objektīvi apstākļi, kā arī papildināt Līguma tehnisko specifikāciju, ja IZPILDĪTĀJS Līguma darbības laikā ievieš jaunu (inovatīvu) pakalpojumu, kas var uzlabot Pakalpojumu sniegšanu PASŪTĪTĀJAM.

**10.12.** Līgums ir kopā ar tā pielikumu ir sastādīts uz 46 (četrdesmit sešām) lapām. Līguma pielikums ir Līguma neatņemama sastāvdaļa. Līgums un tā pielikums ir sastādīts latviešu valodā 2 (divos) identiskos eksemplāros ar vienādu juridisku spēku un izsniegti katrai PUSEI pa vienam eksemplāram.

**10. PUŠU REKVIZĪTI**

|  |  |
| --- | --- |
| Pasūtītājs**VSIA “Latvijas Televīzija”**Vienotais reģistrācijas Nr. 40003080597Zaķusalas krastmalā 33, Rīgā, LV-1509Norēķinu konts: LV54HABA0001408045529A/S “Swedbank”bankas kods: HABALV22\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Ivars PriedeValdes loceklis, p.p. | Izpildītājs**SIA “Averoja”**Vienotais reģistrācijas Nr. 40003305784Elizabetes iela 65-16, Rīga, LV-1050Norēķinu konts: LV81HABA00014008053773A/S “Swedbank”bankas kods: HABALV22\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Sanita RuginaValdes locekle |